কোনও ব্যাঙ্কে নতুন নোট এসে পৌঁছয়নি! কোথাও আবার শুধুমাত্র হাজার বা দু’হাজারের নতুন নোট পৌঁছেছে। কোনও কোনও ব্যাঙ্ক শুধুমাত্র ১০০ টাকার নোটের উপর ভরসা করেই ভিড় নিয়ন্ত্রণ করে ক্ষোভ সামাল দিল বৃহস্পতিবার। এমনই নানা চিত্র দেখা গেল দক্ষিণ কলকাতার বিভিন্ন রাষ্ট্রায়ত্ত এবং বেসরকারি ব্যাঙ্কে।
আলিপুরের এলাহাবাদ ব্যাঙ্কের শাখায় সকালে কোনও নতুন নোট এসে পৌঁছয়নি। এদিন সকাল থেকেই ব্যাঙ্কের সামনে ছিল লম্বা লাইন। শুধুমাত্র ১০০ টাকার নোটের উপর ভরসা করেই কর্মীরা ব্যাঙ্কের চত্বরে টেবিল পেতে পরিস্থিতি সামাল দিলেন। গোলপার্কের একটি বেসরকারি ব্যাঙ্ক শুধুমাত্র ১০০ এবং ২০০০ টাকার নোট দেয় এদিন। 
যোধপুরের ব্যাঙ্ক অফ ইন্ডিয়া’র শাখায় কোনও নতুন নোট আসেনি। ওই শাখার অ্যাসিস্ট্যান্ট ম্যানেজার প্রশান্ত দাস বলেন, ‘‘লাইনে দাঁড়ানো মানুষকে পরিস্থিতি বুঝিয়ে বলছি। যতক্ষণ গ্রাহকেরা থাকবেন, ততক্ষণ আমরা ব্যাঙ্ক খোলা রাখছি। ১০০ টাকার নোট দিচ্ছি।’’ 
ভবানীপুর, লেক অঞ্চলের ব্যাঙ্কগুলির অবস্থা মোটের উপর স্বাভাবিক ছিল। হরিশ চ্যাটার্জি স্ট্রিটে ওরিয়েন্টাল ব্যাঙ্ক অফ কমার্সের শাখা দুপুরের পর ২০০০ টাকার নোট দিয়ে পরিস্থিতি সামলেছে। উল্টোদিকের একটি বেসরকারি ব্যাঙ্কের ম্যানেজার বলেন, ‘‘আমরা কোনও নতুন নোট পাইনি।’’ ওই এলাকায় স্টেট ব্যাঙ্ক অফ ইন্ডিয়ার শাখা এদিন ৯০০ জন গ্রাহক সামলেছে বলে দাবি করেছেন ওই শাখার আধিকারিক অরুণ রায়।